Morten Bødskov (S), 2025-05-07:
Tak for det, formand.
Jeg vil starte med at sige, at vi selvfølgelig gerne bidrager i vores udvalgsarbejde til at skabe klarhed de steder, hvor der er behov for mere klarhed.
Indledningsvis vil jeg dog alligevel bare sige, i forlængelse af det fru Karin Liltorp fra Alternativet sagde, at hvis man læser høringssvarene og også ser de justeringer, der er kommet ud af den kommenterede høringsoversigt, så vil man se svaret på noget af det, som fru Karin Liltorp sagde, nemlig at der faktisk er sket tilpasninger og præciseringer.
Men endnu en gang vil jeg sige tak for bemærkningerne til lovforslaget.
I forhold til ting som finansiering, skattely og hvidvaskning af penge fra det kriminelle miljø tror jeg roligt man kan sige, at der i den her sal de seneste årtier har været rigeligt med eksempler på dårlige sager, når det kommer til bl.a. hvidvask og skattesvindel.
Det gælder både herhjemme, men jo også i udlandet, og det har været alvorligt.
Der manglede med andre ord ikke gode grunde til at stramme reglerne på hvidvaskområdet, da vi gjorde det tilbage i 2016.
Men jeg tror også, man må indrømme, at det er en hårfin grænse mellem åbenhed og retten til privatliv, og den grænse er blevet overtrådt.
Det afgjorde EU-domstolen så tilbage i 2022 i det, der jo er en principiel sag.
EU-domstolen konkluderede, at den offentlige adgang til oplysninger om reelle ejere var ugyldig.
Derfor fremsætter vi lovforslaget i dag, og det indebærer, at adgang til oplysninger om reelle ejere i CVR-registeret begrænses for offentligheden, så vi sikrer, at Danmark lever op til det, vi skal, nemlig EU-retten og her en EU-dom.
Men vi gør det samtidig uden at løsne tøjlerne, om man vil, på svindlerne og de kriminelle.
Med lovforslaget lægges der op til en bredest mulig fortolkning af, hvem der kan få adgang til oplysninger om reelle ejere.
Det gør vi for at sikre, at vi ikke ender med flere hvidvasksager og anden form for økonomisk kriminalitet.
Derfor vil bl.a. myndigheder få adgang.
Det sker, hvis oplysninger om reelle ejere er nødvendige for, at de kan varetage deres opgave, eksempelvis ved screening af udenlandske investeringer i Danmark.
Det betyder også, at både personer og virksomheder, der bl.a. skal overholde hvidvaskreglerne, fremover kan få adgang til oplysninger om reelle ejere.
Samtidig får personer med legitim interesse også adgang.
Det dækker en bred skare af aktører, som man kan se af høringssvarene og i den kommenterede høringsoversigt.
Det gælder bl.a. pressen, der spiller en vigtig rolle som vagthund i sager af den her karakter.
Det gælder også civilsamfundsorganisationer, og hvis man læser i høringssvarene, kan man se, at der er en bredere redegørelse for, hvad det dækker over.
Det handler om civilsamfundsorganisationer, der arbejder for bl.a. at forebygge hvidvask og økonomisk kriminalitet.
På den måde sikrer vi, at bekæmpelsen af hvidvask stadig står stærkt fremadrettet.
I dag offentliggøres oplysninger om relle ejere på cvr.dk.
Det er nemt, og det er også let tilgængeligt.
Det skal det selvfølgelig også fortsat være fremadrettet.
Derfor foreslår vi, som det også har været fremme, at det konkret udmøntes i en digital løsning, hvor man logger sig på cvr.dk med sit MitID.
På den måde kan de, der mener at have en legitim interesse eller grund, nemt komme ind i systemet og få adgang til oplysningerne
, ligesom i dag.
Samlet set lægger vi altså her op til det, man roligt kan sige er en minimumsimplementering.
Det giver så bred adgang til oplysninger om reelle ejere som overhovedet muligt.
På den måde sikrer vi os også mod de kriminelle, der forsøger at fuske, men vi lever også op til EU-rettens ord og dom om, at der så at sige skal være respekt om privatlivets oplysninger i den her sammenhæng.
Tak for ordet.